ক) অতি চমু প্ৰশ্নঃ\n১) জ্যোতিপ্ৰসাদ আগৰৱালাৰ 'জয়মতী' কথাছবিৰ কাহিনীৰ উৎস কি?\nউত্তৰঃ জ্যোতিপ্ৰসাদ আগৰৱালাৰ 'জয়মতী' কথাছবিৰ কাহিনীৰ উৎস হ'ল লক্ষ্মীনাথ বেজবৰুৱাৰ 'জয়মতী কুঁৱৰী' নাটক।\n২) জ্যোতিপ্ৰসাদ আগৰৱালাই কোনখন দেশত চলচ্চিত্ৰ নির্মাণৰ প্ৰশিক্ষণ লৈছিল?\nউত্তৰঃ জ্যোতিপ্ৰসাদ আগৰৱালাই জার্মানিত চলচ্চিত্ৰ নির্মাণৰ প্ৰশিক্ষণ লৈছিল।\n৩) 'চিত্ৰবন' ষ্টুডিঅ' কোনে নির্মাণ কৰিছিল?\nউত্তৰঃ ছবি নির্মাণৰ বাবে ভোলাগুৰি চাহ বাগিছাত ৰূপকোঁৱৰ জ্যোতিপ্ৰসাদ আগৰৱালাই 'চিত্ৰবন' ষ্টুডিঅ' নির্মাণ কৰিছিল।\n৪) লক্ষ্যধৰ চৌধুৰীয়ে পৰিচালনা কৰা ছবিখনৰ নাম লিখা।\nউত্তৰঃ লক্ষ্যধৰ চৌধুৰীয়ে পৰিচালনা কৰা ছবিখনৰ নাম আছিল 'নিমিলা অংক'।\n৫) লতা মংগেছকাৰে গীতত কন্ঠদান কৰা অসমীয়া কথাছবি এখনৰ নাম লিখা।\nউত্তৰঃ লতা মংগেছকাৰে গীতত কন্ঠদান কৰা এখন অসমীয়া কথাছবি হ'ল ভূপেন হাজৰিকাৰ 'এৰা বাটৰ সুৰ'।\nখ) চমু প্ৰশ্নঃ\n১) জ্যোতিপ্ৰসাদ আগৰৱালাই নির্মাণ কৰা কথাছবি দুখনৰ নাম লিখা।\nউত্তৰঃ জ্যোতিপ্ৰসাদ আগৰৱালাই নির্মাণ কৰা কথাছবি দুখন হ'ল - 'জয়মতী' আৰু 'ইন্দ্ৰমালতী'।\n২) এই কথাছবিকেইখনৰ পৰিচালকৰ নাম লিখা - এৰা বাটৰ সুৰ, ডাঃ বেজবৰুৱা, গঙা চিলনীৰ পাখি।\nউত্তৰঃ তলত কথাছবিকেইখনৰ পৰিচালকৰ নাম উল্লেখ কৰা হ'ল-\nবাটৰ সুৰ - ভূপেন হাজৰিকা\nডাঃ বেজবৰুৱা - ব্ৰজেন বৰুৱা\nগঙা চিলনীৰ পাখি - পদুম বৰুৱা\n৩) ভৱেন্দ্ৰনাথ শইকীয়াই পৰিচালনা কৰা তিনিখন কথাছবিৰ নাম লিখা।\nউত্তৰঃ ভৱেন্দ্ৰনাথ শইকীয়াই পৰিচালনা কৰা তিনিখন কথাছবি হ'ল - 'অনির্বাণ', 'অগ্নিস্নান' আৰু 'কোলাহল'।\n৪) জয়মতী, চিৰাজ, সতী বেউলা - এই কথাছবিকেইখনৰ সংগীত পৰিচালককেইজনৰ নাম লিখা।\nউত্তৰঃ উপৰুক্ত কথাছবিকেইখনৰ সংগীত পৰিচালককেইজনৰ নাম তলত উল্লেখ কৰা হ'ল-\nছবি সংগীত পৰিচালকৰ নাম\nজয়মতী জ্যোতিপ্ৰসাদ আগৰৱালা\nচিৰাজ বিষ্ণুপ্ৰসাদ ৰাভা\nসতী বেউলা ভূপেন হাজৰিকা\n৫) অসম চৰকাৰে অসমীয়া চিনেমা-শিল্পৰ বিকাশত কি ভূমিকা পালন কৰিছে?\nউত্তৰঃ অসম চৰকাৰে অসমীয়া চিনেমা-শিল্পক সহায় কৰিবলৈ প্ৰযোজকক আর্থিক অনুদান আগবঢে়াৱাৰ ব্যৱস্থা কৰিছে। জ্যোতিপ্ৰসাদৰ স্মৃতিত চৰকাৰে জ্যোতিচিত্ৰবন ছোছাইটি নামেৰে ষ্টুডিঅ' কমপ্লেক্স নির্মাণ কৰি অসমৰ চলচিত্ৰ নির্মাতাসকলক ছবি নির্মাণৰ কামত বাহিৰলৈ যোৱাৰ পৰা সকাহ দিছিল। এই চৌহদতে এতিয়া 'ভূপেন হাজৰিকা আঞ্চলিক চৰকাৰী ফিল্ম্ আৰু টিভি ইন্সটিটিউট' নামৰ চলচ্চিত্ৰ নির্মাণ প্ৰশিক্ষণ বিদ্যালয় প্ৰতিষ্ঠা কৰিছে। তেনেদৰে ছবি প্ৰযোজনাত সহায় কৰিবলৈ গঠন কৰা হৈছে 'অসম ৰাজ্যিক চলচ্চিত্ৰ সংগ্ৰহালয় আৰু আর্কাইভ। অসম চৰকাৰে অসমীয়া চিনেমা-শিল্পৰ বিকাশত কেতবোৰ পদক্ষেপ হাতত লৈছে।\n১) অসমীয়া চলচ্চিত্ৰ শিল্পলৈ জ্যোতিপ্ৰসাদ আগৰৱালাৰ অৱদান সম্পর্কে আলোচনা কৰা।\nউত্তৰঃ সাহিত্যৰথী লক্ষ্মীনাথ বেজবৰুৱাৰ 'জয়মতী কুঁৱৰী' নাটকৰ আলমত জ্যোতিপ্ৰসাদ আগৰৱালাই নির্মাণ কৰা 'জয়মতী'ৰে অসমীয়া চিনেমাৰ আৰম্ভণি হয়। সুদূৰ জার্মানীত চলচ্চিত্ৰ প্ৰশিক্ষণৰ প্ৰশিক্ষণ লৈ উভতি আহি তেওঁ তেজপুৰৰ ওচৰৰ ভোলাগুৰি চাহবাগিছাত 'চিত্ৰবন' নামেৰে ষ্টুডিঅ' এটা সাজি লৈ 'জয়মতী'ৰ দৃশ্যগ্ৰহণ কৰে। ১৯৩৫ চনৰ ১০ মার্চত 'জয়মতী' কলকাতাৰ 'ৰাউনাক' প্ৰেক্ষাগৃহত প্ৰথম দর্শনীৰ আয়োজন কৰে। গুৱাহাটীত ছবিখনে মুক্তিলাভ কৰে একে মাহৰ ২০ তাৰিখে। প্ৰথম ছবি হিচাপে ৰাইজৰ প্ৰচুৰ আগ্ৰহ আছিল যদিও ছবি পৰিবেশনৰ বাবে প্ৰয়োজনীয় পৰিকাঠামোৰ অভাৱত বহু টকাৰ লোকচান ভৰিব লগা হৈছিল। ইয়াৰ পিছত ১৯৩৯ চনত নিজৰ কাহিনী, পৰিচালনা আৰু প্ৰযোজনাৰে স্বাধীনতা আন্দোলনৰ আধাৰত নির্মাণ কৰি উলিয়াইছিল 'ইন্দ্ৰমালতী' নামৰ ছবিখন। ব্যৱসায়িক দিশত এই ছবিয়ে সফলতা লাভ কৰিছিল আৰু 'জয়মতী'ৰ লোকচানো পুৰণ কৰিছিল। এনেদৰেই জ্যোতিপ্ৰসাদে অসমীয়া চলচ্চিত্ৰ জগতৰ দুৱাৰখন মুকলি কৰি অনবদ্য অৱদান আগবঢ়াই গৈছে।\n২) অসমীয়া চলচ্চিত্ৰ শিল্পলৈ ভূপেন হাজৰিকাৰ অৱদান সম্পর্কে আলোচনা কৰা।\nউত্তৰঃ ভূপেন হাজৰিকাই ১৯৫৬ চনত 'এৰা বাটৰ সুৰ' নামৰ চিনেমাখন নির্মাণ কৰি মুক্তি দিয়ে।অসমৰ মাটিৰ সুৰৰ ওপৰত আধাৰিত এই চিনেমাখনত লতা মংগেছকাৰ, হেমন্ত মুখার্জী আদিৰ কন্ঠ ব্যৱহাৰ কৰি অসমীয়া ছবিক বহল প্ৰেক্ষাপটত চিনাকি কৰাই দিয়ে। অসমীয়া ছবিৰ সীমিত বজাৰখন বঢে়াৱাৰ ক্ষেত্ৰত ভূপেন হাজৰিকা সদায় সচেতন আছিল। সেয়েত ১৯৬৫ চনত তেওঁ খাচি লোককথা এটাৰ ভেটিত নির্মাণ কৰিছিল 'প্ৰতিধ্বনি' নামৰ ছবিখন। ছবিখন খাচি ভাষালৈ ডাব কৰি বাণিজ্যিকভাৱে মুক্তি দিছিল। 'তকদীৰ' নামৰ হিন্দী ছবিখন অসমীয়া ভাষালৈ ডাব কৰাৰ ক্ষেত্ৰতো তেওঁ আগভাগ লৈছিল। পিছত সেই ছবিৰ প্ৰযোজক ৰাজশ্ৰী প্ৰডাকচনৰ লগত যৌথভাৱে নির্মাণ কৰিছিল 'চিকমিক বিজুলী' নামৰ ছবিখন। এই ছবিৰ পিছৰ পৰাই অসমীয়া ছবিত ব্যৱসায়ী সংস্থাৰ অংশগ্ৰহণ আৰম্ভ হয়। 'সতী বেউলা' ছবিৰে সংগীত পৰিচালক হিচাপে আত্মপ্ৰকাশ কৰা ড০ হাজৰিকাই বহু অসমীয়া চিনেমাৰ সংগীত পৰিচালনা কৰিছিল। 'চামেলি মেমচাব' ছবিৰ সংগীত পৰিচালনাৰ বাবে তেওঁ ৰাষ্ট্ৰীয় চলচ্চিত্ৰ প্ৰতিযোগিতাত শ্ৰেষ্ঠতাৰ সন্মান লাভ কৰিছিল। এনেদৰেই, অসমীয়া চলচ্চিত্ৰ শিল্পলৈ ড০ ভূপেন হাজৰিকাই গুৰুত্বপূর্ণ অৱদান আগবঢ়াই গৈছে।\n৩) ভবেন্দ্ৰনাথ শইকীয়া আৰু জাহ্নু বৰুৱাই অসমীয়া চিনেমালৈ আগবঢে়াৱা অৱদান সম্পর্কে লিখা।\nউত্তৰঃ ভবেন্দ্ৰ নাথ শইকীয়া অসমীয়া চিনেমাৰ বাস্তৱবাদী ধাৰাটোৰ মহীৰূহস্বৰূপ। ১৯৭৭ চনত ভবেন্দ্ৰ নাথ শইকীয়াই 'সন্ধ্যাৰাগ' ছবিখনেৰে অসমীয়া চিনেমাৰ জগতত ভৰি দিয়ে। ইয়াৰ পিছত তেওঁ একাদিক্ৰমে 'অনির্বাণ, 'অগ্নিস্নান', 'কোলাহল', 'সাৰথি', 'আবর্তন', 'ইতিহাস', আৰু হিন্দী ভাষাত 'কালসন্ধ্যা' পৰিচালনা কৰে। 'অগ্নিস্নান' ছবিখনৰ বাবে তেওঁ শ্ৰেষ্ঠ্ চিত্ৰনাট্যৰ বঁটা লাভ কৰিছিল। তেওঁ প্ৰতিখন ছবিয়েই কলাগত আৰু ব্যৱসায়ীক দুয়োটা দিশৰ পৰা সফল হৈছে।\nঅসমীয়া চিনেমাজগতৰ আন এজন সফল পৰিচালক জাহ্নু বৰুৱা। 'অপৰূপা' নামৰ ছবিখনেৰে অসমীয়া চিনেমাত পদার্পন কৰা জাহ্নু বৰুৱাই পৰৱর্তী সময়ত 'হালধীয়া চৰায়ে বাওধান খায়', 'বনানী', 'তৰা', 'সাগৰলৈ বহু দূৰ' আদি কথাছবিৰে অসমীয়া চিনেমাজগতক সমৃদ্ধ কৰিছে। তেওঁৰ প্ৰতিখন ছবিয়েই ৰাষ্ট্ৰীয় বঁটাৰে সন্মানিত হৈছে। জাহ্নু বৰুৱা দেশৰ বাহিৰে-ভিতৰে সন্মান লাভ কৰি অসমীয়া চিনেমাৰ সন্মান বঢ়াইছে।\n৪) অসমীয়া বিনোদনধর্মী ছবিৰ বিষয়ে এটি টোকা প্ৰস্তুত কৰা।\nউত্তৰঃ ১৯৬৯ চনত ব্ৰজেন বৰুৱাই পৰিচালনা কৰা 'ডাঃ বেজবৰুৱা'ৰে অসমীয়া বিনোদনধর্মী চিনেমাৰ ধাৰাটোৰ সফল ব্যৱসায়িক যাত্ৰা আৰম্ভ হয়। এই ছবিবোৰ সাধাৰণতে আছিল আবেগপূর্ণ আৰু নাটকীয় উপাদানেৰে ভৰা কাহিনীৰ ছবি। 'মুকুতা', 'যোগ বিয়োগ', 'উপগ্ৰহ', 'ভাইটি', 'চামেলি-মেমচাব', 'আজলী নবৌ' আদি এই ধাৰাৰ ছবি। বৰ ওখ খাপৰ ছবি নাছিল যদিও এই ছবিবোৰে একোটা নিটোল গ্ৰহণযোগ্য কাহিনীৰে দর্শকক বিনোদন দিব পাৰিছিল। কিন্তু তেনে সময়তে ছবি জগতৰ ব্যৱসায় মন্দা হ'বলৈ ধৰে। প্ৰযোজকসকলো হতাশ হৈ পৰে। ১৯৯৮ চনত অশোক কুমাৰ বিষয়াই পৰিচালনা কৰা 'যৌৱনে আমনি কৰে' ছবিখনে হঠাৎ অসমীয়া বিনোদনধর্মী ছবিৰ ধাৰাটোক উজ্জিৱীত কৰি তোলে। প্ৰধানতঃ হিন্দী আৰু দক্ষিণ ভাৰতীয় ছবিৰ উপাদানৰ সমাবেশেৰে নির্মাণ কৰা অসমীয়া চিনেমা 'মহাৰথী', 'বুকুৰ মাজত জ্বলে' আদি সফল হৈছিল। কিন্তু সেই সময়ৰ অধিকাংশ চিনেমাৰে ব্যৱসায় ভাল নাছিল। অৱশ্যে পৰৱর্তী সময়ত বহুকেইজন সম্ভাৱনাপূর্ণ চলচ্চিত্ৰ পৰিচালকে বিনোদনধর্মী চলচ্চিত্ৰ নির্মাণ কৰি এই ধাৰাক শক্তিশালী কৰাত অৰিহনা যোগাইছে।\n৫) অসমীয়া চলচ্চিত্ৰই লাভ কৰা ৰাষ্ট্ৰীয় আৰু আন্তঃৰাষ্ট্ৰীয় স্বীকৃতি সম্পর্কে আলোচনা কৰা।\nউত্তৰঃ অসমীয়া চলচ্চিত্ৰই ইয়াৰ গৌৰৱময় যাত্ৰাত বিভিন্ন ৰাষ্ট্ৰীয় আৰু আন্তঃৰাষ্ট্ৰীয় স্বীকৃতি লাভ কৰিছে। ফণী শর্মা পৰিচালিত 'পিয়লি ফুকন' ছবিখনে অসমীয়া ছবিজগতত প্ৰথমবাৰৰ বাবে চার্টিফিকেট অৱ মেৰিট সন্মান লাভ কৰে। তেনেদৰে 'মনিৰাম দেৱান', 'তেজিমলা', 'প্ৰতিধ্বনি', 'লটিঘটি' আদি ছবিয়ে ৰাষ্ট্ৰপতি পুৰস্কাৰ লাভ কৰিছে। তেনেদৰে, 'ডাঃ বেজবৰুৱা', 'অৰণ্য', 'মৰীচিকা' আদি বহুকেইখন ছবিয়ে আঞ্চলিক ভিত্তিত শ্ৰেষ্ঠ্ ছবিৰ সন্মান লাভ কৰিছে। ভবেন্দ্ৰনাথ শইকীয়াৰ বহুকেইখন ছবিয়ে আঞ্চলিক ভিত্তিত শ্ৰেষ্ঠ্ ছবিৰ ৰজত কমল বঁটা লাভ কৰিছে। শেহতীয়াকৈ জাহ্নু বৰুৱা, মঞ্জু বৰা আদি প্ৰথিতযশা পৰিচালকসকলৰ লগতে ন-পুৰণি বহুকেইজন পৰিচালকৰ ছবিয়ে দেশ-বিদেশৰ বিভিন্ন পুৰস্কাৰ আজুৰি আনিবলৈ সক্ষম হৈছে। ৰীমা দাসৰ ব্যতিক্ৰমধর্মী চলচ্চিত্ৰ নির্মাণৰ প্ৰয়াসক স্বীকৃতি দি অস্কাৰলৈ মনোনীত হোৱাৰ বিৰল গৌৰৱ অর্জন কৰিছে।\n১) উৎপল দত্তৰ দুখন গ্ৰন্থৰ নাম লিখা।\nউত্তৰঃ উৎপল দত্তৰ দুখন গ্ৰন্থ হ'ল - 'চলচ্চিত্ৰ' আৰু 'টুৱেন্টি ফ'ৰ ফ্ৰেমছ'।\n২) উৎপল দত্তই পৰিচালনা কৰা তথ্যচিত্ৰকেইখনৰ নাম লিখা।\nউত্তৰঃ উৎপল দত্তই পৰিচালনা কৰা তথ্যচিত্ৰকেইখন হ'ল - 'বাই লেন ২', 'থ্ৰ' ট্ৰাষ্ট্ এণ্ড ফিয়েৰ' আৰু 'বৰগীত- এটি ধ্ৰুপদী ৰত্ন'।\n৩) জ্যোতিপ্ৰসাদে প্ৰতিষ্ঠা কৰা ষ্টুডিঅ'টোৰ নাম কি আছিল?\nউত্তৰঃ জ্যোতিপ্ৰসাদে প্ৰতিষ্ঠা কৰা ষ্টুডিঅ'টোৰ নাম 'চিত্ৰবন'।\n৪) 'চিত্ৰবন' ষ্টুডিঅ' ক'ত স্থাপন কৰা হৈছিল?\nউত্তৰঃ 'চিত্ৰবন' ষ্টুডিঅ' তেজপুৰৰ ওচৰৰ ভোলাগুৰি চাহ বাগিচাত স্থাপন কৰা হৈছিল।\n৫) 'ইন্দ্ৰমালতী' ছবিখন কিমান চনত নির্মাণ কৰা হৈছিল?\nউত্তৰঃ 'ইন্দ্ৰমালতী' ছবিখন ১৯৩৯ চনত নির্মাণ কৰা হৈছিল।\n৬) ভূপেন হাজৰিকাই খাচী লোককথাৰ ভেঁটিত নির্মাণ কৰা ছবিখনৰ নাম কি আছিল?\nউত্তৰঃ ভূপেন হাজৰিকাই খাচী লোককথাৰ ভেঁটিত নির্মাণ কৰা ছবিখন আছিল 'প্ৰতিধ্বনি'।\n৭) প্ৰতিষ্ঠিত চলচ্চিত্ৰ প্ৰযোজনা সংস্থাৰ তৰফৰ পৰা প্ৰযোজিত প্ৰথমখন অসমীয়া ছবি কি আছিল?\nউত্তৰঃ প্ৰতিষ্ঠিত চলচ্চিত্ৰ প্ৰযোজনা সংস্থাৰ তৰফৰ পৰা প্ৰযোজিত প্ৰথমখন অসমীয়া ছবি হ'ল 'চিকমিক বিজুলী'।\n৮) প্ৰথমখন অসমীয়া থ্ৰিলাৰ চিনেমাৰ নাম লিখা।\nউত্তৰঃ ব্ৰজেন বৰুৱা পৰিচালিত 'ডাঃ বেজবৰুৱা' আছিল প্ৰথমখন অসমীয়া থ্ৰিলাৰ চিনেমা।\n৯) হাই ডেফিনেচন ডিজিটেল পদ্ধতিত নির্মাণ কৰা প্ৰথমখন অসমীয়া ছবিৰ নাম লিখা।\nউত্তৰঃ ২০১০ চনত সঞ্জীৱ সভাপণ্ডিতে পৰিচালনা কৰা 'জাংফাই জোনাক' নামৰ ছবিখনেই হাই ডেফিনেচন ডিজিটেল পদ্ধতিত নির্মাণ কৰা প্ৰথমখন অসমীয়া ছবি।\n১০) বডে়াভাষাৰ প্ৰথমখন কথাছবিৰ নাম লিখা।\nউত্তৰঃ বডে়াভাষাৰ প্ৰথমখন কথাছবি হ'ল - জাওদাং বডোচা পৰিচালিত 'আলয়াৰণ'।\n১১) ডিমাছা ভাষাৰ প্ৰথমখন কথাছবিৰ নাম লিখা।\nউত্তৰঃ ডিমাছা ভাষাৰ প্ৰথমখন কথাছবি হ'ল - প্ৰফুল্ল শইকীয়া পৰিচালিত 'দা আনট'ল্ড ষ্টৰি অৱ ব্লু হিলছ'।\n১২) কার্বি ভাষাৰ প্ৰথমখন কথাছবিৰ নাম লিখা।\nউত্তৰঃ কার্বি ভাষাৰ প্ৰথমখন কথাছবি হ'ল - প্ৰফুল্ল শইকীয়াৰ 'জিৰ চং'।\n১৩) মিচিং ভাষাৰ প্ৰথমখন কথাছবিৰ নাম লিখা।\nউত্তৰঃ মিচিং ভাষাৰ প্ৰথমখন কথাছবি হ'ল - নাৰায়ণ শীল আৰু দিলীপ দলে পৰিচালিত 'পানৈ জংকি'।\n১৪) ৰাভা ভাষাৰ প্ৰথমখন কথাছবিৰ নাম লিখা।\nউত্তৰঃ ৰাভা ভাষাৰ প্ৰথমখন কথাছবি হ'ল - সূৰজ কুমাৰ দুৱৰা পৰিচালিত 'অৰং'।\n১৫) চলচ্চিত্ৰ উদ্যোগত ছবি প্ৰযোজনাত সহায় কৰিবলৈ অসম চৰকাৰে গঠন কৰা সংস্থাটোৰ নাম লিখা।\nউত্তৰঃ চলচ্চিত্ৰ উদ্যোগত ছবি প্ৰযোজনাত সহায় কৰিবলৈ অসম চৰকাৰে গঠন কৰা সংস্থাটোৰ নাম হ'ল - অসম ৰাজ্যিক চলচ্চিত্ৰ বিত্ত আৰু উন্নয়ন নিগম'।\n১৬) চৰকাৰে স্থাপন কৰা চলচ্চিত্ৰ নির্মাণ প্ৰশিক্ষণ বিদ্যালয়খনৰ নাম লিখা।\nউত্তৰঃ চৰকাৰে স্থাপন কৰা চলচ্চিত্ৰ নির্মাণ প্ৰশিক্ষণ বিদ্যালয়খন হৈছে - 'ভূপেন হাজৰিকা আঞ্চলিক চৰকাৰী ফিল্ম আৰু টিভি ইন্সটিটিউট'।\n১৭) 'জয়মতী'ৰ প্ৰথম দর্শনী দেখুওৱা কলিকতাৰ প্ৰেক্ষাগৃহটোৰ নাম লিখা।\nউত্তৰঃ 'জয়মতী'ৰ প্ৰথম দর্শনী দেখুওৱা কলিকতাৰ প্ৰেক্ষাগৃহটোৰ নাম 'ৰাউনাক হল'।\nPrev ভাৰতীয় আদর্শত বৈৰাগ্য\nOne thought on "অসমীয়া চলচ্চিত্ৰৰ গতিধাৰা"\nঅক্টোবৰ 25, 2019ৰ 6:52 অপৰাহ্নত\nকিয় lasson answer বিলাক চাব পৰা নাই\nঅক্টোবৰ 26, 2019ৰ 7:02 অপৰাহ্নত\nলগ ইন কৰি কর্চ এনৰল কৰিব লাগিব। সকলো উত্তৰ দিয়া আছে। অথৱা ফেচবুকৰ যোগেদিও চাইটত প্ৰৱেশ কৰিব পাৰিব। আমি দুটা সপ্তাহ পিছতে ইয়াৰ এটা এনড্ৰইড এপ মুকলি কৰাৰ পৰিকল্পনা কৰিছোঁ। তেতিয়া অতি সহজ হ'ব। আপোনাৰ সমস্যাৰ বাবে দুঃখিত। সোনকালেই সমাধানৰ ব্যৱস্থা কৰা হ'ব। এই পর্টেলটে উক্ত এপটোৰ লিংক দিয়া হ'ব।\nনৱেম্বৰ 12, 2019ৰ 8:54 পূর্বাহ্ণত\nMoi log in korar pisotu uttor sabo pra ni\nজানুৱাৰী 25, 2020ৰ 9:08 পূর্বাহ্ণত\nLog in kribo pora nai moi.\nZyotishmita Deka কৈছেঃ\nফেব্ৰুৱাৰী 23, 2020ৰ 10:21 অপৰাহ্নত\nIt's very helpful for us.thankyou sir\nJubilee Saikia কৈছেঃ\nএপ্ৰিল 1, 2020ৰ 1:19 অপৰাহ্নত\nএই পাঠটোৰ pdf দিব নে ?
